VEGA og Live Nation præsenterer: **Sangfurien Regina Spektor lader det skrøbelige hjerte bløde i Store VEGA**

*Den 1. november vender sangerinden med den kraftfulde sårbarhed og den viltre stemme tilbage til Store VEGA med nye klaverbårne sange fra sit syvende* album Remember Us To Life.

Det er efterhånden 10 år siden, at den russisk-fødte singer/songwriter [Regina Spektor](https://www.facebook.com/reginaspektor/?fref=ts) brød igennem med albummet *Begin To Hope*. Hendes baggrund som klassisk pianist var lige præcis det, der gjorde den bittersøde [”Fidelity”](https://www.youtube.com/watch?v=wigqKfLWjvM)til et anderledes skrøbeligt hit på hitlisterne i 2007.

”Fidelity” har siden figureret i tv-serier som *Veronica Mars* og *Grey’s Anatomy*, ligesom flere af Spektors numre optræder på soundtracket til filmen [*500 Days of Summer*](https://www.youtube.com/watch?v=PsD0NpFSADM). Men det er især den Grammy-nominerede temasang, [”You’ve Got Time”](https://www.youtube.com/watch?v=fBITGyJynfA) fra tv-serien *Orange Is the New Black*, der har gjort Spektor til et kendt navn. Temanummeret er blevet en signatursang for Spektor, der har gjort eksplosive temposkift og musikalske humørsvingninger til sit kendetegn.

I dag udkommer hendes syvende album, *Remember Us To Life,* efter fire års albumpause. Skal man vurdere ud fra førstesinglen ”Bleeding Heart”, er Regina Spektor tilbage på gennembruddets højder med en lyd, der både er klassisk Regina Spektor og samtidig mindre kantet. Det legende klaver får selskab af boblende synth på nummeret, der er catchy electro-pop, rock-intensitet og en Joni Mitchell-ballade i ét.

**Skrøbeligt krydderi**Regina Spektor gæstede sidst Store VEGA i 2010 i kølvandet på albummet *Far*. Her fremhævede [Gaffas anmelder](http://gaffa.dk/anmeldelse/41308) Spektors særlige skrøbelighed som det krydderi, der placerer hende et sted mellem sangerinder som Fiona Apple, Tori Amos og Feist.

*”Regina Spektors stemme besidder en kraftfuldhed iblandet en skrøbelighed og finhed, som også er kendetegnende for andre kvindelige singer-songwritere af samme eller lignende skole. En sammenligning med ditto klaverboksende Tori Amos ligger lige til højrebenet, uden at Spektor dog er lige så aggressiv og temperamentsfuld i hverken klaverspil, vokal eller tekster.”*

Til november vender Regina Spektor tilbage til Store VEGA for at synge dig gennem vintermørket - uforudsigeligt og blidt.

**Fakta om koncerten**   
Regina Spektor (US)  
Tirsdag den 1. november klokken 20.00  
Store VEGA, Enghavevej 40, 1764 Kbh. V  
Billetpris: 350 kr. + gebyr  
Billetsalget starter fredag den 7. oktober via VEGA.dk og Ticketmaster.